钦定古今图书集成/历象汇编/乾象典/第066卷 > 坤舆图说 > 《南风之薰赋》唐·张正元
## 钦定古今图书集成/历象汇编/乾象典/第066卷 > 坤舆图说 > 《南风之薰赋》唐·张正元

昔者南风和醇，明德维新，创五法而配夏，感万物以
如春。不然者，夔何以得为典乐，舜何以尊为圣人者
哉？其风乃周流遐裔，荡涤庶物，廓宇宙以澄清，屏腐
馀之伊郁，故表太平之至理，卑寰宇之无咈也。且顺
而随时曰“巽”，“气之相感”曰“咸”，合之宁间于幽林旷野，
散之何啻乎万壑千岩。当其南正司辰，朱明应节，我
风在德，何以验乎枯桑？我风在仁，何必候于空穴。物
既斯悦，薰不在乎器；人奚以钦，物莫能同，叶不在乎
兰，人何以结？知执德不回，嘉祥有开。始斯人之解愠，
倏仪凤以员来。有孚颙若，至德休哉。足以成天下之
务，畜天下之财。今国家以义为利，知风之自实。皇猷
之穆穆，因皇道之易易。竹帛之功斯在，丝桐之音不
坠。夫如是，未有灵瑞之不臻，生成之不遂者也。宁与
夫蓬振尘惊，飕飗凄清，或败物者有坠，或中人而丧
精。未若我皇内协正德，外和厚生，在乎野而草自偃，
入乎林而条不鸣。是则良哉元首，克洽九有。仰南风
兮何翕尔而纯和，幸得咏时康与俗阜。